Aliana Kim

A tapaszolás
kézikönyve

A kineziológiai szalag használata mindenkinek
a sérülések és a fájdalom megelőzésére
és kezelésére

részlet

Budapest, 2022

A fordítás az alábbi kiadás alapján készült:
Aliana Kim, Kinesiology Taping for Rehab and Injury Prevention,
Ulysses Press, 2016

Text Copyright © 2016 Aliana Kim
All rights reserved.

Hungarian translation © Végh Gabriella, 2018
Hungarian edition © Jaffa Kiadó, 2018
Minden jog fenntartva!

Fordította: Végh Gabriella
Szerkesztette: Szendi Nóra
Felelős szerkesztő: Jolsvai Júlia
Felelős kiadó: Rados Richárd

ISBN 978 963 4755 91 3
Jaffa Kiadó • jaffa.hu

Elektronikus változat:
eKönyv Magyarország Kft.
www.ekonyv.hu
Készítette: Ambrose Montanus

Kérjük, ne feledje: ez a könyv kizárólag tájékoztatás céljából készült, semmiképpen nem helyettesítheti az egészségügyi szakemberrel folytatott konzultációt. Az itt szereplő oktatási anyag alkalmazása nem tekinthető orvosi kezelésnek, és nem alkalmas az orvos vagy más egészségügyi szakember tanácsainak pótlására. A könyvben a szerző és a kiadó háttérismeretekkel látják el az olvasót, aki ezek alapján saját felelősségére dönthet, hogy felhasználja-e azokat. A szerző és a kiadó arra ösztönzi az olvasókat, hogy kísérjék figyelemmel a saját egészségi állapotukat, és minden életmódprogram megkezdése előtt konzultáljanak az orvosukkal.

A könyv szerzője és kiadója is független szereplők. A könyv kiadását nem támogatta semmilyen tapasz gyártója – beleértve a Kinesio® márkát is –, semmilyen márka vagy termék, amely a könyvben esetlegesen említésre került vagy képen szerepel. A könyvben megjelenő márkajelzések célja kizárólag a tájékoztatás. A szerző és a kiadó mindazonáltal arra biztatja az olvasókat, hogy mindig minőségi – akár a könyvben is megjelenő – márkák termékeit támogassák.

Ezt a könyvet legfőbb támogatómnak, a férjemnek ajánlom.

Köszönettel tartozom még a pácienseimnek is, akiktől az évek során rengeteget tanultam a tapasz valódi alkalmazásáról.
Nélkülük ez a könyv nem jöhetett volna létre.

Tartalom

Mi az a kineziológiai tapasz?

Háttér

Biztonság

Figyelmeztetés

1. Alapfogalmak

Anatómiai fogalmak

Kineziológiai fogalmak

2. Mielőtt elkezded

A tapasz feszülése

A bőr tisztítása

A tapasz aktiválása

3. Alaptechnikák

I forma

Y forma

Legyezőforma

Hálóforma

Csillagforma

Fánklyukforma

4. Arc és nyak

Fejfájás

Állkapocsfájdalom

Orrdugulás

Nyakfájdalom

5. Váll és mellkas

Befagyott váll

Rotátorköpeny-ütközés

Vállinstabilitás

Vállficam (vállcsúcsi-kulcscsonti ízület)

A nagy mellizom túlzott feszessége

6. Hát és törzs

Hátizomrándulás (a gerincfeszítő izmok húzódása)

Derékfájdalom (csípő-keresztcsonti ízület)

A bordakosár (a costochondralis ízület) ficama

Tartásjavítás (egyenes hasizom)

Csípőlapát-zúzódás

Menstruációs görcsök

7. Kar és kéz

Csuklóficam

Kéztőalagút-szindróma

A könyök ízületi lazasága

Golfkönyök

Bicepszíngyulladás

Karfonati zsibbadás (ütközés miatt)

Tricepszhúzódás

Teniszkönyök

Nyáktömlőgyulladás

8. Láb és fenék

Térdkalácsín-gyulladás

Elülsőkeresztszalag-húzódás/ -diszkomfort

Belsőoldalszalag-húzódás

Feszes combhajlító izmok

Izomgörcsök a lábban

Lágyéki izomhúzódás (a combközelítő izmok fájdalma)

Feszes iliotibiális szalag letapadásokkal és triggerpontokkal

Feszes körteképű izom

Ülőidegzsába

Négyfejűcombizom-zúzódás

Túlnyújtott térd

9. Lábfej

Achilles-ín-gyulladás

A talpi bőnye gyulladása

Bütyök

Bokaficam (oldalsó szalagok)

Bokaficam (középső szalagok)

Források

Felhasznált irodalom

Tárgymutató

Köszönetnyilvánítás

A szerzőről

Mi az a kineziológiai tapasz?

A kineziológiai tapasz ideiglenes kezelést nyújt akut és szubakut (félheveny) sérülések esetén. Segíthet az olyan krónikus fájdalmak enyhítésében, mint az ízületi gyulladások, a teniszkönyök, a térdkalács elmozdulása, a bokaficam, a kéztőalagút-szindróma, a gyulladások, az általános fájdalom és a testtartásbeli problémák. A kineziológiai tapaszok sérülésmegelőzésre, illetve a homeosztázis, azaz a normális belső környezet helyreállítására is használhatók.

Háttér

A kineziológiai tapaszt dr. Kase Kenzo fejlesztette ki 1979-ben. Okleveles kiropraktőrként és akupunktőrként azt tapasztalta, hogy a manuálterápia rendkívül hatékonyan csökkentette a fájdalmat és javította úgy általában az egészséget, a hatása mégis átmeneti maradt. A tapaszokat tulajdonképpen a manuálterápia hatékonyságának fokozása céljából fejlesztette ki. Módszere 1995-ben jelent meg az Egyesült Államokban és 1996-ban Európában.

A kineziológiai tapaszok sokrétűen alkalmazhatók. A műtéten átesett emberek esetében a cél a szerkezeti funkciók és a megfelelő tartás visszanyerése. Sportolóknál mozgás közben a helyes tartást kell megőrizni, emellett a sérülések megelőzésére is használják. A hétköznapi emberek a kineziológiai tapaszt állapotfenntartás, fájdalomcsökkentés és a helyes testtartás érdekében veszik igénybe.

Önmagunkra nem feltétlenül könnyű feltenni a tapaszokat, ezért sokan fizikoterapeutához, edzőhöz, masszőrhöz, kineziológushoz, kiropraktőrhöz, sportorvoshoz vagy akupunktőrhöz fordulnak. A kineziológiai tapaszt bárki használhatja, nem csak élsportolóknak készül. Különösen jó hatású azoknak, akik sérülés miatti rehabilitáción mennek keresztül.

A kineziológiai tapasz tudománya ma is fejlődik. Az eddig rendelkezésre álló tanulmányok közül egyesek támogatják a tapasz alkalmazását, mások azt sugallják, hogy nem több egyszerű placebónál. A vizsgált minták azonban általában elég kicsik, így az újabb tudományos kutatások megszületéséig a tudóstársadalom nagyjából fele-fele arányban megosztott a témában.

A kineziológiai tapaszok használata saját gyakorlatomban rendkívül hasznosnak bizonyult, különösen manuálterápia után alkalmazva. Miután sokféle pácienssel és sérüléssel akadt dolgom – például lőtt sebesülésekkel is –, drámai különbséget tapasztaltam, különösen a súlyosan gyulladt területekre kifejlesztett nyiroktechnika alkalmazásakor. Amíg nem születnek újabb lényegi adatok a kineziológiai tapasz hatásaival kapcsolatban, addig mindenki a saját tapasztalataira tud leginkább támaszkodni. Én mindenképpen azt javaslom, hogy a tapasz alkalmazása valamilyen manuálterápiás kezelés után történjen, mert a saját tapasztalataim ezt támasztják alá, az én gyakorlatomban ez hozta a legjobb eredményt. Emellett még jó hatású lehet versenyek előtt és megelőzésként is, de komoly sérülés esetén nem több egy ragtapasznál.

Biztonság

Mielőtt valóban elkezdenénk a tapasszal dolgozni, fontos tisztában lenni vele, hogy a témában nem áll rendelkezésünkre túl sok tanulmány. Mindazonáltal a szakember által felhelyezett tapasz pozitív hatását már sokan tapasztalták meg. Ezt az eszközt mindig más rehabilitációs kezeléssel – fizikoterápia, kiropraktőr, masszázs, edző – együtt kell alkalmazni.

A kineziológiai tapasznak eredetileg sem az volt célja, hogy önmagában használják bármiféle problémára: azért fejlesztették ki, hogy meghosszabbítsa a kiropraktőr által végzett kezelések hatását. Azt biztosan leszögezhetjük, hogy ha (mondjuk, krónikus panasz miatt) a tapasz mellett döntesz, először mindenképpen ajánlott rehabilitációval foglalkozó szakemberhez fordulni.

A tapasz célja a terapeuta munkájának támogatása, nem a személyes foglalkozások helyettesítése. A lágyszövetekkel végzett munka fantasztikus érzés, amikor csinálják, de előfordul, hogy a hatása nem marad tartós. A kineziológiai tapaszolás arra törekszik, hogy elnyújtsa a szövetekkel végzett munka hatását.

Figyelmeztetés

A könyvben szereplő technikák egyike sem alkalmas betegségek, sérülések kezelésére, diagnosztizálására vagy gyógyítására. Alkalmazásuk terápiás jellegű, bemutatásuk oktatási célú. Ha akár az itt szereplő, akár más egészségügyi problémák komoly fájdalmat, gyulladást, neuropátiát, bevérzéseket okoznak, illetve a terület tapintása meleg, vagy zúzódások láthatók rajta, feltétlenül keresd fel az orvosod. A tapasz önmagadon való alkalmazása előtt mindenképpen érdemes orvos tanácsát kérni, illetve kivizsgálni a háttérben esetlegesen meghúzódó egyéb betegségeket.

Remélem, ezek az alaptechnikák képet adnak arról, hogy miről is szól a kineziológiai tapasz alkalmazása. Sok szerencsét kívánok ezen az úton, és járj el gondosan a tapasz kiválasztásakor!

1. Alapfogalmak

Ha kineziológiai tapaszt szeretnél használni otthon, meg kell ismerned pár kifejezést. Ebben a fejezetben sorra veszünk néhány anatómiai és kineziológiai alapfogalmat, amelyek mindig segíteni fognak a tapasz felhelyezésében.

Fontos egészen pontosan tudni, mit jelent kineziológiai tapasszal dolgozni. A módszerre a rehabilitáció területén – a Graston-technikához hasonlóan – speciális szabályok vonatkoznak. Ha valaki oklevelet szeretne szerezni a kineziológiai tapasz alkalmazásából, háromszakaszos képzésben kell részt vennie, aztán vizsgáznia a Kinesio Taping Association International szervezetén keresztül. A tapaszt arra találták ki, hogy a felszíni szöveteken keresztül javítsa a test fiziológiai rendszereit. Célja a manuálterápia hatásának meghosszabbítása, a tapasz ugyanis akár öt napig is viselhető. Az eredeti cél azonban mára továbbfejlődött: manapság sérülésmegelőzésre is használják, mivel a tapasz edzés vagy verseny alatt segít megtartani a test anatómiailag helyes pozícióját. Ha valaki kisebb sérüléssel versenyez, a fájdalmat is enyhíti. A következő fejezetekből kiderül az is, hogy bizonyos problémák esetében képes hozzájárulni a gyulladás csökkentéséhez, miközben stabilan tartja az adott területet, és valamennyire a fájdalmat is enyhíti.

Anatómiai fogalmak

A most következő fejezetben bemutatjuk azokat az anatómiai kifejezéseket, amelyekkel a könyvben találkozhatsz. Ezek a testen való tájékozódáshoz szükséges különböző irányokat segítenek meghatározni, ugyanis nem azt mondjuk, hogy „bal”, „jobb”, „fent” vagy „lent”, hanem sokkal pontosabban fogalmazunk, ami megkönnyíti a tapasz felhelyezésének elsajátítását. Ha ragasztás közben ismétlésre van szükséged, csak lapozz vissza ide!

Anatómiai testhelyzetnek nevezzük, amikor a test egyenesen áll, a lábujjak előrenéznek, a karok a test mellett lógnak kétoldalt, a két tenyér pedig ugyanarra néz, mint a fej, vagyis előre.

Testhelyzetek

A háton fekvő helyzetet szupinált, a hason fekvő, arccal lefelé nézőt pedig pronált helyzetnek nevezzük.

Szupinált testhelyzet

Pronált testhelyzet

Mozgássíkok

Az alábbi kifejezések közül némelyikre több szinonima is létezik, de ezeket a szavakat használják a legáltalánosabban. A szagittális (nyílirányú) sík függőlegesen fut, a testet jobb és bal félre osztja. A frontális (koronális) sík szintén függőleges, de a testet elülső és hátulsó részekre bontja. A horizontális (transzverzális) sík vízszintes, a testet felső és alsó részre tagolja.

Mozgássíkok

Irányok és helyzetek

Mivel ezt a könyvet fogod használni a gyakorlatban, értened kell a test irányainak és pozícióinak orvosi neveit. Tapaszolás közben olyan kifejezéseket fogsz használni, mint például „addukció”, „abdukció”, „mediális”, „laterális”, mivel a pontos kifejezések megkönnyítik a tapasz helyének megtalálását. Amikor azt olvassuk, hogy „addukció”, akkor tudjuk, hogy az adott struktúrát közelíteni kell a testhez. A megfelelő szavak használatával hosszú távon lerövidíthető a mondanivaló, és nem kell regényeket kanyarítani annak megértéséhez, hogy hol kapcsolódik az adott szerkezeti egység ahhoz, amit éppen le akarsz tapasztani. Minden rehabilitációs területen borzasztó fontos a pontos fogalmazás: nem találgatni szeretnénk, hanem 100%-os bizonyosságot.

Irányok és helyzetek

A superior a felső, a fej területéhez közeli struktúrákat jelenti, általában a kraniális vagy kefalikus szinonimájaként használjuk. Az inferior az alsó, a kaudális szinonimája, ami a farokhoz közeli területekre, vagyis az alsótestre utal. Az anterior és poszterior az elülsőt, illetve a hátulsót jelenti. Ha a testet a frontális sík mentén osztjuk ketté, akkor megkapjuk az elülső és hátulsó pozíciókat és struktúrákat. A mediális a test középvonalának közelében, a laterális pedig az attól távolabb elhelyezkedő struktúrákat jelöli (gondolj a végtagokra). Ha tehát a testet a szagittális sík mentén osztjuk ketté, mediális vagy laterális struktúrákat kapunk: a középvonalhoz közelebbi struktúra esetén mediális, az attól távolabbinál pedig laterális elhelyezkedésről beszélünk. Ez a két fogalom általában a végtagokkal és az axiális csontrendszerrel (a koponyával, a gerinccel, a bordákkal és a szegycsonttal) kapcsolatban merül fel.

www.ekonyv.hu

Felhasznált betűtípusok
Noto Serif – Apache License 2.0
Saira – SIL Open Font License